google/wiki40b huggingface dataset:
Augustin Rösch

Bakgrunn

Rösch gikk i årene 1899 til 1903 på folkeskole i Schwandorf, og deretter fram til 1908 på Königliche Humanistische Gymnasium i Rosenheim.
Han gikk inn i Jesuittordenen da han fylte 18 år, men ble under første verdenskrig skrevet ut til tjeneste i hæren og deltok blant annet i slaget om Verdun. Han ble ordinert til prest i 1925, og sammen med Otto Faller, ledet han skolen Stella Matutina fra 1925 til 1935.

Motstandsarbeid mot Hitler

I 1935 ble han utnevnt til provinsial for den såkalte Oberdeutschen Provinz for jesuittene, en posisjon han satt i helt fram til det tyske sammenbruddet i 1945.
Som provinsial var han både en  sterk kritiker av det nasjonalsosialistiske styret og arbeidet for arresterte ordensbrødre.
På grunn av nazistenes antikonfesjonelle animus havnet Rösch stadig vekk i konflikter. Han forsøkte uten fremgang å forhildre at nazistene stengte katolske institusjoner og ordenshus,som for eksempel Kolleg St. Blasien. Han engasjerte seg regelmessig for forfulgte ordensmedbrødre og særlig fot prester som var sendt til konsentrasjonsleiren Dachau, og krevde respekt for kirkelige rettigheter.
I 1941 ble han kjent med Helmuth James Graf von Moltke og kam dermed i kontakt med Kreisauer Kreis. Han utså to jesuitter til å medarbeide med kretsen; han utnevnte Alfred Delp som sin representant i motstandarbeidet, og dessuten Lothar König til meget av det samme. Innen Kreisau-kretsen var særlig Delp kontaktpunktet mellom provinsialen og det katolske motstandsarbeidet, og engasjerte seg i gruppens arbeid med konfesjonelle og kulturelle spørsmål, med tanke på en fremtidig omorganisering av Tyskland etter nazismens fall.
Etter at 20. juli-attentatet viste seg mislykket, gikk Rösch i dekning på en bondegård. Han ble imidlertid etter hvert funnet, arrestert og torturert før han ble sendt til Dachau konsentrasjonsleir.

Etter krigen

Mot slutten av krigen ble han sendt fra Dachau til Berlin for forhør i Zellengefängnis Lehrter Straße og ble der utsatt for grov mishandling. Han ble befridd den 25. april 1945 av den røde armé som da kjempet seg inn i Berlin.
Han var leder for Caritas i Bayern fra 1947 og fram til sin død i 1961.
Chikayuki Mochizuki

Karriere

Chikayuki Mochizuki startet sin profesjonelle karriere i Kyoto Purple Sanga i 1995.
Fränsta

Fränsta er et tettsted i Ånge kommune i Västernorrlands län i landskapet Medelpad i Sverige. I 2010 hadde tettstedet 1 256 innbyggere.
Georg Haner

Georg Haner (født 28. april 1672 i Sighișoara, død 15. desember 1740 i Biertan) var en teolog og kirkehistoriker som tilhørte den tyske minoriteten i Transilvania.
Etter at han ble ferdig på Bergskolen i Sighișoara, studerte han fra 1691 ved Universitetet i Wittenberg. Etter et år fikk han magister-diplom fra Filosofifakultetet. I Wittenberg skrev han sin første bok, en historie av den lutherske kirke i Transilvania.
I januar 1695 ble han utnevnt til rektor av Bergskolen i hjembyen, og i 1698 ble han prest i hjembyens kirke. I 1701 ble han prest i Apold, i 1706 i Saschiz, i 1708 i Cincu, i 1713 i Mediaș, i 1736 i Biertan og biskop av den lutherske kirke i Transilvania. 
Haner var motstander av pietismen.
Angul (distrikt)

Demografi

Ved folketellingen i 2011 var det 1 271 703 innbyggere i distriktet, mot 1 140 003 i 2001. Den urbane befolkningen utgjør 16,23 % av befolkningen.
Barn i alderen 0 til 6 år utgjorde 11,46 % i 2011 mot 14,38 % i 2001. Antallet jenter i den alderen per tusen gutter er 884 i 2011 mot 937 i 2001.
Eudicella (Cyprolais) cornuta

Utseende

En ganske stor (opptil 43 millimeter), avlang, halvblankt brunrød gullbasse. Pronotum og scutellum har en litt grønnlig glans, dekkvingene har fire små og litt diffuse, svarte flekker.  Hannen har et bredt framspring i den uthulte pannen, med et kort, nærmest hjerteformet horn i midten og brede sidefløyer. Bakerst i pannen er det to kraftige, rundede tenner på sidene.

Levevis

Hannene bruker "hornene" sine til å kjempe om hunnene. Hver hann prøver å vippe motstanderen over på ryggen ved å presse hornet under ham.
Som hos de fleste andre Cetoniinae utvikler larvene seg i morken, død ved, og de voksne billene besøker gjerne blomster.

Utbredelse

Arten lever i Kenya.
Tennis under Middelhavslekene 1997

Tennis under Middelhavslekene 1997. Tennis var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var tiende gangen som tennis var med på programmet under middelhavslekene. Det var single- og doubleturneringer for både damer og menn. Italia ble beste nasjon med tre gullmedaljer foran Hellas med en.
Isaac Olsen

Isaac Olsen (født ca. 1680, død 1739) var omgangsskolelærer blant samer i Finnmark fra 1703 og medarbeider av samemisjonæren Thomas von Westen 1716–20. Hans to manuskripter Om Lappernes Vildfarelser og Overtro (1717) og Underdanigst Undrettning om Norlandenne (1718) er blant de eldste skriftlige kildene til kunnskap om samisk religion og kultur. Han var også lærer i samiske språk og kultur i Trondheim og København, og var en av de første som utgav skrifter på samisk.

Liv

Han hadde sin skolegang i Trondheim, og ble huslærer hos presten i Kjelvik i Porsanger i 1702. Fra 1703 var han omgangsskolelærer blant samene i Øst-Finnmark, og hadde også andre oppgaver for prosten og fogden. I juli 1716 møtte han Thomas von Westen Porsanger. Westen var da på sin første misjonsreise. Von Westen overtalte Olsen til å følge med til Trondheim for å jobbe på det nyetablerte Seminarium Lapponicum som lærer og oversetter i samisk. Reisen fra Porsanger til Trondheim tok tre måneder, og underveis oppsøkte de lokale prester for å forhøre seg om den samiske befolkningen og deres kirkesøkning. Olsen fulgt von Westen videre til Veøy, og arbeidet der fram til juni 1717 med å skrive Om Lappernes Vildfarelser og Overtro og å oversette katekismen til samisk. Han ble utnevnt til rektor ved Seminarium i februar 1717, men tiltrådte ikke før til sommeren. Han var så i Trondheim i ett år, før han ble kalt til København for å undervise på misjonsskolen der om forholdene i Finnmark og utgi bøker på samisk.
Høsten 1720 mister han jobben i misjonskollegiet. Årsaken er uklar, og ulike teorier har vært lansert. Fra 1722 var han igjen i Trondheim og jobbet som klokker ved Vår Frue kirke fram til sin død. Her var han også lærer for Knud Leem 1723–25.
Olsens liv ble først beskrevet av Hans Hammond i Den Nordiske Missions-Historie (1787), og dette er grunnlaget for de fleste senere biografier. Just Qvigstad tilføyde noen supplerende arkivopplysninger om Olsens liv da han i 1910 utga Olsens Om Lappernes Vildfarelser og Overtro som bind 2 av sine Kildeskrifter til den lappiske mythologi.
Elihu B. Washburne

Biografi

Washburne var en av syv brødre som var aktive i grunnleggelsen av Det republikanske partiet. Like før grunnleggelsen hadde han for øvrig vært medlem av Whig Party. Han ble en lederskikkelse innenfor den radikale republikanske fraksjonen innad i partiet, og satt som medlem av Representantenes hus fra Illinois i perioden 1853 til 1863, og en ny periode fra 1863 til 1869. 
Da den nyutnevnte presidenten Abraham Lincoln ankom Washington, D.C. i februar 1861 var det få fra det republikanske partiet som ville treffe han på grunn av frykt for attentater, men Washburne gikk han i møte og gjorde sitt beste i å hemmeligholde hvor Lincoln befant seg.
Han var en tilhenger av like rettigheter uavhengig av rase, og etter den amerikanske borgerkrigen talte han for at plantasjene burde deles opp for å kompensere frigitte slaver for deres lidelser.

Utenriksminister

I tolv dager fra 5. til 16. mars 1869 fungerte han som landets utenriksminister under president Ulysses S. Grant, som selv i dag er den korteste embetsperioden for en amerikansk utenriksminister. Grunnen til den korte perioden var på grunn av Senatets etterforskninger mot Grant-administrasjonen på grunnlag av Grants forsøk på å utnevne kjøpmannen A.T. Stewart som finansminister, noe som gjorde at Grant så seg nødt til å rokere om på kabinettet. Washburne ble derfor hentet inn som en midlertidig løsning med felles enighet om at han ikke skulle gjøre omfattende endringer mens han satt i vervet.

Minister

Washburne ble deretter erstattet som utenriksminister av Hamilton Fish, og etter dette ble han av Grant (som en kompensasjon for sin korte periode som utenriksminister) utnevnt som USAs minister til Frankrike. Som minister spilte han blant annet en sentral rolle i fredsforhandlingene etter den fransk-prøyssiske krig. 
Washburne returnerte til USA i 1877, og hans navn ble nevnt uten at han reelt ble nominert blant eventuelle republikanske presidentkandidater både ved presidentvalget i 1880 og ved presidentvalget i 1884. Fra 1884 til 1887 var han formann for Chicago Historical Society.
Washburne døde den 23. oktober 1887 i Chicago i en alder av 71 år. Hans sønn Hempstead Washburne var for øvrig ordfører i Chicago i perioden 1891 til 1893.
Litteraturvitenskapelig leksikon

Litteraturvitenskapelig leksikon av Jakob Lothe, Christian Refsum og Unni Solberg er et norsk fagleksikon med definerende artikler om litteraturhistoriske og tekstanalytiske begreper.
I sin omtale i Morgenbladet 13. mars 1998 skrev Trond Haugen dette om verket: «Litteraturvitenskapelig leksikon representerer en betydelig oppgradering av litteraturvitenskapelig terminologi i Norge. Med dette oppslagsverket får litteraturstudenter tilgang til et felles og oppdatert språk – med oppslagsord som spenner fra den klassiske retorikkens tropologi; metafor, metonymi, aposiopese etc., til siste skrik fra teorimotenes catwalk; kulturstudier, postkoloniale studier, orientalisme, nyhistorisme etc.»
Boken ble utgitt av Kunnskapsforlaget i 1997. ISBN 82-573-0637-1. En revidert og utvidet 2. utgave ble utgitt i 2007. ISBN 978-82-573-1714-0
Virtualisering

I dataverden, er virtualisering det å opprette virtuelle utgaver av datamaskinressurser som så fremstår for brukeren som vanlige tilsvarende fysiske ressurser. Hensikten er å utnytte ressurser mer effektivt og/eller skape en uavhengighet til den faktiske fysiske løsningen. Det er mulig både å lage flere virtuelle ressurser ut av én fysisk ressurs og å lage én virtuell ressurs ut av flere fysiske.
Chester Bennington

Bakgrunn

Bennington hadde en vanskelig oppvekst. Da han var elleve år ble foreldrene skilt. Han hadde to halvsøstre og en halvbror. Han ble seksuelt misbrukt som barn og slet psykisk med dette i mange år. 
Da han var tenåring ble han avhengig av amfetamin og kokain og misbrukte marihuana, men klarte å slutte med dop i 1997. Deretter jobbet han i Burger King til han fikk jobb i bandet Grey Daze.

Karriere

Bennington sluttet i Grey Daze på grunn av for mye uenigheter og ble erstattet av en kvinnelig vokalist. Dette bandet kaller seg nå Waterface.
Bennington var fra 1998 med i Linkin Park, og da de ga ut debutalbumet Hybrid Theory bidro han med sangen «One Step Closer» som vant en Grammy-pris.

Privatliv

Han giftet seg da han var 20 år gammel med Samantha Bennington. Han hadde ikke penger til å kjøpe ringer, så de tatoverte gifteringene på ringfingrene. Med Samantha fikk han sønnen Draven Sebastian Bennington i 2002. I 2005 ble ekteparet skilt og Samantha fikk hele foreldreansvaret for sønnen mens Bennington kjempet for besøksrett. Han ble gift med Talinda Bentley og de fikk tre barn sammen.
Bennington ble funnet død i en bolig i Los Angeles i juli 2017. Bennington begikk selvmord.
Premadio vannkraftverk

Premadio vannkraftverk er et vannkraftverk i Italia, i nærheten av Sondrio i Lombardia, helt nord i de nordlig-sentrale italienske alper. Vannkraftverket har en total installert produksjonseffekt på 226 MW. Anleggsarbeidene startet i 1950, og vannkraftverket ble igangsatt for kraftproduksjon i 1956, med utvidelser i 2003. Dette er et såkalt pumpekraftverk med to vannmagasin, et ovenfor og et nedenfor kraftstasjonen.
Helgeland Fotballkrets

Helgeland Fotballkrets stiftet 6. desember 1919 med Mo IF - Mosjøen IL - Glimt Bodø, er en tidligere krets i Norges Fotballforbund.
Nordlands Fotballkreds ble stiftet 12. oktober 1918 i Svolvær med kaptein Eivind Moe fra FK Nor i Narvik som formann. Allerede året etter ble kretsen lagt ned og gjennoppsto som Helgeland og Salten Fotballkrets og Lofoten og Vesteraalen Fotballkrets. Dette skjedde 6. desember året etter på tinget til Nordlands Fotballkreds  på Grand hotel i Bodø. Oppdelingen var under forutsetning av at Harstad og Narvik gikk over til Troms. Alle lagene fra Salten tok etterhvert overgang til Lofoten og Vesteraalen Fotballkrets. Første lag over var Glimt/Bodø fra sesongen 1923. Salten Fotballkrets ble 6. oktober 1927, fusjonert inn i Lofoten og Vesteraalen Fotballkrets med sete i Svolvær. Etter utskillesen ble navnet Helgeland Fotballkrets fra 6. oktober 1927. Den nye Salten Fotballkrets ble stiftet 25.november 1934 i Bodø.
Helgeland Fotballkrets og Salten Fotballkrets ble slått sammen til nyopprettede Nordland Fotballkrets fra 1988.
Auen Urtegård

Auen Urtegård er en urtegård som ligger sør i Siljan. Gården blir drevet økologisk og har ca. 400 kryddere og medisinplanter.
Her selges det kunst, håndverk, urteprodukter og planter. Det er også mulighet for gjester å leie kano.
11. desember 2009 ble Auen Urtegård tildelt Olavsrosa fra stiftelsen Norsk Kulturarv.
Elipsocidae

Utseende

Små til middelsstore (1-4,5 mm), brune eller svarte støvlus. Antennene har 13 eller av og til færre ledd, føttene har tre ledd hos de fleste men bare to hos noen. Hos mange arter er det stor forskjell mellom kjønnene (kjønnsdimorfi), og det kan også finnes flere former innen samme kjønn (polymorfi). I motsetning til de fleste andre støvlus-familier er vingenes årenett ganske variabelt innen denne familien. Cellen areola postica (ved forvingens bakkant) kan mangle.

Levevis

Medlemmer av denne familien kan finnes på bark, på steiner og bergvegger, på døde blader og i løvstrø.
Senatstorget

Senatstorget (finsk Senaatintori) er et torg midt i Helsingfors sentrum, omgitt av mange offentlige bygninger. Arkitekten bak torget og de fleste byggene er Carl Ludvig Engel (1778–1840).
Senatstorget kan sees som en allegori for den religiøse, politiske, vitenskapelige og økonomiske makten. Det religiøse representeres av Helsingfors domkirke, som ligger på en platå ovenfor de andre bygningene. Kirken ble bygget mellom 1818 og 1852, og var Engels mest langvarige prosjekt, fullført først tolv år etter hans død.
Den politiske makten ligger i Statsrådsborgen, opprinnelige bygget som Senatshuset på østsiden av torget i 1822. Senatet hadde sine møter i huset inntil 1918, da regjeringen tok huset i bruk.
Helsingfors universitets major domus sto ferdig i 1832 på vestsiden av torget og representerer den akademiske makten. På sørsiden av torget bygget flere kjøpmenn, og de kom dermed til å representere den siste samfunnsgruppen.
På midten av Senatstorget står en bronsestatue av Alexander II av Russland. Skulpturen ble laget av Walter Runeberg (1838-1920) og reist 1894 som en anerkjennelse av tsarens sammenkallelse av Lantdagen etter en pause på over 40 år. Tsaren iverksatte samtidig flere reformer som styrket Finlands indre selvstyre. Rundt statuen finnes figurer som representerer loven, kulturen og bøndene..
Rud Hud Hudibras

Rud Hud Hudibras (walisisk: Run baladr bras) var en mytisk konge av britene, og det finnes ingen historiske bevis for hans mulige eksistens. Hans fortelling kommer fra Geoffrey av Monmouths Historia Regum Britanniae (De britiske kongenes historie), skrevet omkring 1136. Her gjengis han som sønn av kong Leil og var selv konge under en borgerkrig.
I løpet av de siste årene av Leils styre, ble britenes kongedømme ustabilt og det brøt ut indre krig. Rud Hud Hudibras ble konge etter sin fars død og styrte i 39 år. Han avsluttet borgerkrigen og innførte fred i riket. I løpet av sin tid grunnla han Kaerreint som anglerne senere kalte for Canterbury. Han skal også ha grunnlagt Kaerguenit (Winchester) og festningen Paladur (Shaftesbury). Han ble etterfulgt av sin sønn Bladud.
Geoffrey hevdet også at han styrte på samme tid som Kapys var konge i Alba Longa, og Haggai, Amos, Joel, og Asarja var profeter i Israel. Dette er et grep som Geoffrey tidvis benyttet for å gi sine fantasier et troverdig preg ved fra tid til annen gripe til kryssreferanser til påståtte samtidige hendelser i andre deler av verden, da særlig til romersk historie og mytologi (disse to emnene flyter ofte over i hverandre), og til Det gamle testamente. Kapys er en etterkommer av Aineias, en helt fra Troja, som slo seg ned i Italia, og Alba Longa er en faktisk by i Latium i det sentrale Italia, rundt 20 km sørøst for Roma. Ingen av disse figurene var samtidige, eksempelvis skal Amos ha fungert som profet under kong Ussia av Juda og Jeroboam II av Israel, det vil si rundt 760 f.Kr., mens Haggai var virksom rundt 520 f.Kr.
Grunnet navnet har det har vært gjort forsøk å finne et walisisk opphav til Rud Hud Hudibras, kanskje til og med under et annet navn. Av de kongefortellingene som Gregory har skrevet er Rud Hud Hudibras' blant de korteste.
EZ Systems

eZ Systems er et programvarefirma innen CMS. Konseptet bygger på åpen kildekode, og firmaet har vunnet en rekke priser for sitt programvaresystem for nettpublisering. Firmaet har hovedkvarter i de tidligere fabrikklokalene til Porsgrunds Porselænsfabrik i Porsgrunn, og kontorer i Köln,  Katowice, Lisboa, Lyon, New York, Oslo, Paris og Tokyo. eZ har brukere i over 160 land og har over 200 partnere.
eZ ble grunnlagt i 1999 av Aleksander og Bård Farstad som hadde en enkel idé i hodet: "Folk som arbeider sammen og deler informasjon, kunnskap og ideer, kan få til det umulige." Med dette i tankene, og ideen om å forenkle hvordan folk samhandler med innhold, har eZ vokst til å bli det det er i dag. eZ tilbyr løsninger for innholdsstyring (Content Management, CMS) og kundeopplevelse (Customer Experience, CXM) som setter deg i stand til å skape spennende digitale opplevelser som fungerer. Plattformen tilbyr mange verktøy som hjelper bedrifter lage vellykkede løsninger. Typiske bruksområder er alt fra nettpublisering, mobilt- og multikanalinnhold, digital markedsføring og e-handel.
eZ Systems arbeider med nasjonale organisasjoner i offentlig sektor og gjør det mulig å styre innhold for mange store nettsteder og portaler. Offentlige nettsteder av alle størrelser bruker eZ Publish til kommunikasjon, men også til å yte digitale tjenester. Ideelle organisasjoner driver sine veldedighetssentre med eZ Publish. Plattform hjelper universiteter og skolesystemer å bygge opp sine nettbaserte studentportaler i tillegg til alle deres andre nettjenester.
Formel 1-sesongen 1995

Sluttresultater 1995

Poeng ble gitt til de første seks plassene i hvert løp med henholdsvis 10, 6, 4, 3, 2 og 1 poeng.
Uraj

Uraj (russisk: Ура́й) er en by i Khanty-Mansia i Russland. Den ligger ved elva Konda, rundt 250 km sørvest for Khanty-Mansijsk. Innbyggertall: 19 794 (2006 est.), 38 872 (folketelling 2002), 37 198 (folketelling 1989).

Historie

Uraj ble grunnlagt i 1922 av bosettere fra det sentrale Russland. Etter at det ble funnet olje i området i 1960, ble stedet en bosetning for oljearbeidere. Den fikk bystatus i 1965.

Økonomi og industri

Uraj er det organisatoriske senter for oljeutvinningsregionen. I 1960 ble det første oljefeltet i Sibir (Sjaimskojefeltet) åpnet her. Uraj er startpunktet for oljerørledningen Sjaim–Tjumen. Oljebehandlingsanlegget TPP Urajneftegaz OOO «LUKoil- Zapadnaja Sibir» ligger i Uraj.
Blant andre industrier i Uraj er næringsmiddelindustri og husbygging.
Sirkus Mikkelikski

Sirkus Mikkelikski er et teaterstykke og ei barnebok av Alf Prøysen. Teaterstykket, med undertittelen barnekomedie i 6 bilete, med regler og rim og simsalabim hadde premiere på Det norske teatret 17. desember 1954, mens boka utkom i 1963, illustrert av Hans Normann Dahl. Fortellingen inneholder flere figurer som er kjent fra Prøysens barnesanger «Bolla Pinnsvin», «Helene Harefrøken» og «Nøtteliten».

Versjoner

Teaterstykket var laget av Prøysen i samarbeid med Asbjørn Toms, som også var regissør. Arbeidet blir beskrevet som å «setje saman rim og regler og simsalabim til barnekomedie. […] Her var kjende songar frå Barnetimen: «Hompetitten» og «Du og je om dompappen» og mange fleire. Barna song med og var samde i at menneska ikkje lenger frekk lov å vera slemme mot dyra.» Stykket ble satt opp på ny i 1968, i en utvidet versjon.
Stykket spilles regelmessig både på institusjonsteater og i barneteater/amatørteater.
Boka ble utgitt høsten 1963. Det var første gang Prøysen brukte Hans Normann Dahl som illustratør. Boka vant Kulturdepartementets barnebokpris for 1963. En ny utgave med fargeillustrasjoner av Dahl utkom i 2003, og en utgave med illustrasjoner av Hans Jørgen Sandnes utkom i 2014.

Handling og budskap

Dyra i fortellingen er «forkledde mennesker» med menneskelige karaktertrekk: den viltre Nøtteliten, den jålete Helene harefrøken, den kjekke men naive Ola rådyr og den tenksomme antihelten og hovedpersonen Bolla pinnsvin. Dyrene samles på dyreskolen, med frøken Kråke som lærer.
Skurkene i historien er sirkusdirektørene Ruski og Snuski, som vil fange dyra og dressere dem til å gjøre sirkuskunster. Det ender imidlertid med at de selv blir fanget og må opptre i Mikkel revs sirkus. «Moralen er håndfast og klart formulert: Menneskene skal få se hvor dumt det er at de skal ha dyr til å te seg som folk.»
Uno (kortspill)

Uno (én på spansk og italiensk) er et amerikansk kortspill. I motsetning til Vri-åtter spilles ikke Uno med vanlige spillkort, men med spesiallagde kort. Grunnreglene er de samme som i Vri-åtter; forskjellen er noen spesialkort som gjør spillet mer spennende. Spillet ble utviklet av Merle Robbins i 1971, men er nå eid av det amerikanske leketøysselskapet Mattel. Hvis en person har et eller flere kort som er like (verdi eller spesialkort) kan man legge to om gangen.

Offisielle regler

I tillegg til spillets offisielle regler, fins det også en del mer eller mindre utbredte regler som folk har laget selv. Mange har fjernet eller lagt til regler selv etter behov. Kortene kan også se forskjellige ut, alt etter hvor i verden de er fra, og hvor gamle de er.

UNO Junior

UNO Junior er en Uno-variant Mattel har gitt ut i samarbeid med Disney. Spillet er en forenklet variant, laget for to til fire spillere fra 3 år. Spillet består av 36 store kort med figurer fra Disneys Ole Brumm. De fire fargekortene (rødt, gult, blått og grønt) finnes i valørene 1 til 7. Det er fire «Ole Brumm trekk to»-kort (et hver av de fire fargene) og fire «Vrikort», kalt «Tigergutt Frikort».
Spillet startes med fem kort til hver av spillerne. Frikortet kan brukes når spilleren selv ønsker det, selv om spilleren har kort med spillbar farge på hånden. Når en spiller bare har ett kort igjen på hånden må denne rope «Uno!». Mangel på å følge denne regelen straffes med å trekke to ny kort. Spillet et lagt opp til at første spiller som spiller fri for kort vinner. Det er ikke lagt opp til poengtelling blant de andre spillerne. 
For de yngste nybegynnerne vil det være naturlig å spille noen runder med «åpne hender» for å få veiledning i spillets gang og ide.

Uno på nett

I nettutgaven av Uno spilles det mot en computer (kalt A.I.). Spillets regler er som Uno, men her må det varsles Uno når en spiller har to kort igjen. Spillet legger ikke opp til å være sosialt, og spesialkortet «snu» blir litt meningsløst med to spillere.
M (sjokolade)

M er en sjokolade laget av Mondelēz under merkenavnet Freia, og ble første gang utgitt i 1957. Sjokoladen består av en kjerne av peanøtt omgitt av melkesjokolade og ytterst et sprøtt sukkerskall. I Norge blir M markedsført som filmsjokoladen.

Framstilling

M blir produsert i Mondelez Norges fabrikk i Oslo.
M framsstilles i to trinn; først sprayes sjokolade på peanøtten i store roterende tromler slik at man får små sjokoladekuler med en kjerne av peanøtt. I neste trinn får disse sjokoladekulene et sukkerlag rundt seg. Denne prosessen kalles dragering.

M Krisp

I 2006 ble M-familien utvidet med et nytt produkt; M Krisp. M Krisp er sprø kuler av ris-krisp, overtrukket med Freia Melkesjokolade.